Danmarks første emballagefrie supermarked er en realitet.

Lørdag åbnede Løs Market på Vesterbro i København. Her kan man købe økologiske fødevarer i løssalg. Uden emballage.

Et supermarked med sloganet: Det bedste affald er det, vi ikke skaber.

Foto: TV 2 Lorry

Køen udenfor vidnede om stor interesse for slippe for plastik, pap og alle de andre former for emballage, som vores fødevarer bliver pakket ind i.

I det emballagefrie supermarked bliver fødevarerne opbevaret i specielt designede doseringsbeholdere, og kunden kan så selv tage den mængde, han eller hun har brug for.

Læs også Danmarks første emballagefrie supermarked åbner på Vesterbro

Man kan så vælge selv at have en beholder eller pose med til at hælde varen op i.

Eller man kan købe glaskrukker eller stofposer i butikken - eller få en gratis, komposterbare pose til at opbevare det i.

Varer som for eksempel nødder, frø, kaffe, tørret frugt krydderier og mel.

Foto: TV 2 Lorry

Løs Market er blandt andet blevet til i kraft af private, som har støttet foretagendet. Crowdfunding hedder det.

Samlet er det blevet til 350.000 kroner.

Laise Henriksen fra Amager er en af dem, som har støttet ideen økonomisk. Ganske enkelt fordi, hun synes, det var et sjovt og spændende projekt

Henriette Berting fra Helsingør har også bidraget. Og efter hun i Paris har besøgt et tre-etagers marked, som drives efter samme emballagefrie koncept, er hun nu kommet for at handle her. I Danmarks første udgave af slagsen.

Se hele indslaget over artiklen.